Birthe Rønn Hornbech (V), 2001-10-25:
Som det vel allerede er fremgået, vil Venstre stemme imod det, vi betragter som en særbevilling til muslimske gravpladser.
I Danmark er det sådan, at der er religionsfrihed, og det betyder, at inden for lovgivningens grænser har enhver naturligvis ret til at oprette egen gravplads.
Men man må selv betale, og man må betale markedsprisen.
Religionsfriheden indebærer ikke, at man har krav på, at danske skatteborgere skal betale for kirkegårdene.
Jøder og katolikker betaler selv, og det må muslimerne også lære.
Stik modsat forholdene i de islamiske stater er der netop i Danmark plads til religiøse mindretal, stik i modsætning til de islamiske stater blander statsmagten sig normalt ikke i herboendes religionsudøvelse.
Både jøder og kristne mindretal har i tidens løb benyttet den danske frihed til for egen regning at indrette kirker og kirkegårde, og jeg tror, det er vanskeligt at finde et land, hvor friheden i virkeligheden er større for alle trossamfund, end Danmark.
Vi finder, at det, som vi betragter som en positiv særbehandling af muslimer, er en meget uklog handling.
Vi frygter, at dette særlige, skatteyderfinansierede tilskud, det må betragtes som, vil ødelægge den folkelige forståelse for, at der overhovedet skal være særlige gravpladser for muslimer.
Mange siger: Jamen hvad skal de have det for, de kan jo bare ligge på folkekirkens kirkegårde, de vil jo bare distancere sig fra danskerne.
Det er kedeligt, hvis vi får den diskussion, for vi synes, det er et helt rimeligt krav, at muslimer skal have deres egen gravplads.
Men de skal altså selv betale for dem, for Danmark er ikke en islamisk stat, hvor staten skal blande sig i kirkegårdsbyggeri og kirkebyggeri. Og hvad er det så, kirkeministeren vil give tilskud til? Vil der være religionsfrihed på de muslimske kirkegårde?
Næh, det vil der jo netop ikke, for det er netop, fordi muslimerne ikke anerkender religionsfriheden, at de vil have deres egen kirkegård, og det skal de også have lov til, men de skal altså selv betale.
Vi kan også forudse konflikter.
Kristne ægtefæller kan ikke engang få lov at ligge på kirkegården, men det problem må muslimerne selv klare.
Staten skal holde sig helt ude af det.
I øvrigt frygter vi, at kravene fra mere yderliggående muslimske grupper bestemt ikke vil forsvinde på grund af dette her.
Det vil netop give alle andre vind i sejlene for at stille yderligere krav om nye kirkegårde og moskeer
, så jeg vil faktisk opfordre kirkeministeren og muslimerne til at trække hele dette tabernakel tilbage.
Der er kludret i det ud over alle grænser, har kirkeministeren erkendt, men det kan ikke være meningen, at det er danske skatteborgere, der skal betale for det.
Regeringen har afgivet et løfte til muslimerne om, at de kunne få en kirkegårdsgrund til et bestemt beløb.
Det løfte skulle man ikke have afgivet, og vi vil i hvert fald ikke være med til at betale og støtte, at der skal gives en særlig bevilling eller en særlig garanti.
Vi vil simpelt hen ikke være med til at pålægge danske skatteborgere i et land med religionsfrihed denne særlige udgift.
Jeg skal sige fra De Konservative, at de har samme opfattelse, og at de heller ikke kan støtte denne bevillingsansøgning fra kirkeministeren.